Diari Oficial de la Generalitat Valenciana


Sumari del DOGV 5638, del 13-11-2007 (2007/13418)

RESOLUCIÓ de 30 d'octubre de 2007, de l'Agència Valenciana de l'Energia, per la qual es convoquen ajudes del Pla Renove de Calderes Domèstiques 2007 destinades a la substitució de les calderes actuals per altres d'alta eficiència energètica.
-------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5638

Data del DOGV
:   13-11-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/13502


Data del document
:   30-10-2007

Organisme emissor
:   Agència Valenciana de l'Energia, AVEN

Tipus de document
:   Resolució

Descriptors 

:   * ajuda pública
    * energia renovable
    * política energètica
    * persona jurídica
    * suport econòmic
    * societat sense fins de lucre
    * persona física
    * comerç al detall

RESOLUCIÓ de 30 d'octubre de 2007, de l'Agència Valenciana de l'Energia, per la qual es convoquen ajudes del Pla Renove de Calderes Domèstiques 2007 destinades a la substitució de les calderes actuals per altres d'alta eficiència energètica. [2007/13293]  
Hui en dia, una part important del parc de calderes domèstiques de les llars de la Comunitat Valenciana posseïx una notable antiguitat, cosa que suposa un consum d'energia més elevat del que caldria esperar, ja que són equips dotats d'un menor rendiment energètic. No obstant això, el consum d'energia d'estos aparells pot reduir-se significativament si s'incrementa la penetració en les llars de la Comunitat Valenciana d'equips d'alta eficiència energètica.  
El Reial Decret 275/1995, de 24 de febrer, homogeneïtza el sistema d'informació relatiu als requisits de rendiment per a les calderes noves d'aigua calenta alimentades amb combustibles líquids o gasosos, amb la intenció de facilitar al públic la possibilitat de triar els que tinguen un millor rendiment energètic i així induir els fabricants a adoptar mesures per a reduir-ne el consum, i contribuir a l'objectiu general de l'ús racional dels recursos naturals.   
Estos equips més eficients energèticament, no obstant això, tenen un preu superior al preu mitjà del mercat que varia segons el tipus de caldera. Al contrari, el seu consum energètic al llarg de tota la seua vida útil és inferior i, per tant, menor la factura energètica que haurà de pagar el consumidor. Així, en els casos analitzats, l'estalvi energètic obtingut permet recuperar, en part, al comprador el sobrepreu pagat durant la vida de l'equip.  
Per a això, es considera convenient incorporar un incentiu econòmic que anime el comprador en esta decisió cap a un equip més eficient energèticament.  
L'Agència Valenciana de l'Energia (AVEN) creada per Llei 8/2001, de 26 de novembre, com a entitat de dret públic, sotmesa al dret privat, té com a finalitat el desenvolupament d'actuacions en la política energètica en l'àmbit de la Comunitat Valenciana, d'acord amb les directrius generals del Govern Valencià, i és una de les funcions pròpies de l'AVEN la tramitació i la gestió d'ajudes i incentius financers per a fins de conservació, estalvi, diversificació, desenvolupament energètic i energies renovables.  
En este sentit, el 20 de març de 2007, es va firmar un conveni de col·laboració amb l'Institut per a la Diversificació i Estalvi d'Energia on es fixen diversos mecanismes per a la consecució dels objectius d'estalvi i eficiència energètica plantejats en el Pla d'Acció de l'Estratègia d'Estalvi i Eficiència Energètica a Espanya en l'àmbit de la Comunitat Valenciana i els propis del Pla d'Estalvi i Eficiència Energètica de la Comunitat Valenciana, entre els quals s'inclouen els reflectits en la present resolució.  
Per tot el que s'exposa i dins del marc jurídic establit, resolc:  
Primer. Objecte i beneficiaris  
L'objecte d'esta resolució és convocar les ajudes de l'Agència Valenciana de l'Energia, en el marc del Pla Renove de Calderes Domèstiques de la Comunitat Valenciana 2007 destinat a la renovació de les calderes actuals per altres d'alta eficiència energètica, tal com es descriu en l'article 4.  
Es consideren beneficiaris de les ajudes totes les persones físiques o jurídiques de naturalesa pública o privada residents a la Comunitat Valenciana.  
No podran obtindre la condició de beneficiaris els sol·licitants en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
Segon. Marc normatiu  
Les ajudes arreplegades en la present resolució es concediran d'acord amb el que establix l'Orde d'11 de març de 2002, sobre concessió d'ajudes de l'Agència Valenciana de l'Energia, publicada en el Diari Oficial de la Comunitat Valenciana núm. 4.215, de 22 de març de 2002, així com en la Llei 38/2003, de 17 de novembre, General de Subvencions (BOE 18.11.2003) i d'acord amb el conveni de col·laboració subscrit entre l'Agència Valenciana de l'Energia i l'Institut per a la Diversificació i Estalvi d'Energia, de 20 de març de 2007, on es regulen els mecanismes de col·laboració per a aconseguir els objectius previstos en el Pla d'Acció de l'Estratègia d'Estalvi i Eficiència Energètica 2005-2007 en l'àmbit de la Comunitat Valenciana.  
Tercer. Línia pressupostària  
Les ajudes que es regulen en la present resolució es concediran a càrrec dels pressupostos del Pla d'Acció de l'Estratègia d'Estalvi i Eficiència Energètica a Espanya 2005-2007, exercici 2007, que gestiona l'Agència Valenciana de l'Energia a la Comunitat Valenciana.  
La quantitat màxima destinada per a esta convocatòria de subvencio  
ns és de sis-cents mil euros (600.000 €), que es finançaran a càrrec del capítol de transferències de capital del pressupost de l'Agència Valenciana de l'Energia.  
Esta quantitat global màxima podrà ser modificada mitjançant una resolució del director de l'Agència Valenciana de l'Energia en funció del desenvolupament del pla i del pressupost disponible.  
Quart. Actuacions objecte de subvenció  
Es considera com a activitat susceptible d'ajuda, la substitució de calderes domèstiques que usen qualsevol combustible, per altres que utilitzen com a combustible gas natural o gasos liquats del petroli (GLP).  
Les noves calderes hauran de ser instal·lacions individuals, amb una potència nominal compresa entre 15 i 70 kW i una alta eficiència energètica segons la classificació següent:  
a) Caldera d'alta eficiència. Calderes estanques només de calefacció i mixtes amb microacumulació que complisquen els següents rendiments mínims:  
- Rendiment a potència nominal (Pn) (90 + 2 log Pn (en percentatge).  
- Rendiment a càrrega parcial (86 + 3 log Pn (en percentatge).  
b) Caldera de condensació. Calderes estanques de condensació només de calefacció i mixtes que complisquen els següents rendiments mínims:  
- Rendiment a potència nominal (Pn) (93 + 2 log Pn (en percentatge).  
- Rendiment a càrrega parcial (Pn) (89 + 3 log Pn (en percentatge).   
El rendiment a potència nominal (Pn) serà per a una temperatura mitjana de l'aigua en la caldera de   
70 ºC i el rendiment a càrrega parcial es definix per a una càrrega del 0,3 Pn i una temperatura mitjana de l'aigua en la caldera de (50 ºC.  
La caldera que cal instal·lar haurà d'estar inclosa en la Llista renove Calderes. Esta llista estarà formada per un conjunt de models dels productes eficients dels fabricants implicats en esta campanya, que complisquen el que s'ha especificat en este article. Esta llista es podrà consultar tant en la pàgina web d'AVEN com en l'oficina de campanya i serà actualitzada durant el període de duració de la campanya, i s'inclouran nous equips o es modificaran els ja existents. Per a això, els fabricants de calderes hauran de dirigir-se a l'AVEN i presentar la documentació que acredite que es complixen les característiques exigides en el primer paràgraf d'este article.   
Les calderes eficients objecte d'estes ajudes han de tindre com a destinació final la instal·lació dins el territori de la Comunitat Valenciana.  
Serà condició indispensable que l'aparell substituït siga retirat del mercat, fet que serà acreditat per l'empresa instal·ladora o per l'instal·lador quan firme el bo de l'ajuda, disponible en la pàgina web d'AVEN o en l'oficina de campanya.  
Cinqué. Criteris de repartiment i quantia de la subvenció  
Les ajudes regulades en esta resolució s'han de concedir amb subjecció als principis de publicitat, concurrència i objectivitat.  
La quantia d'ajuda individual per a cada aparell és la següent:  
a) Calderes d'alta eficiència: 250 €.  
b) Calderes de condensació: 500 €.  
En el supòsit que l'import de les sol·licituds d'ajudes siga superior a la quantitat màxima prevista per a esta convocatòria, el criteri que se seguirà és el de l'orde de presentació del bo d'ajuda en l'oficina de campanya i la documentació corresponent, fins a esgotar la disponibilitat pressupostària.  
Sisé. Termini per a adquirir els aparells  
La data d'inici de la campanya serà el dia de la publicació d'esta resolució en el Diari Oficial de la Comunitat Valenciana i acabarà el 31 de maig de 2008, o en el moment d'esgotament de la quantia econòmica assignada a esta convocatòria.  
Si esta circumstància es produïx amb anterioritat a la duració màxima mencionada, se suspendrà la concessió de les ajudes per mitjà de publicació en el DOCV.  
Seté. Procediment  
L'Agència Valenciana de l'Energia, per al desenvolupament de les distintes actuacions que s'hagen d'escometre fruit de la present resolució, podrà contractar els servicis externs que considere necessaris a través de les vies establides en el Text Refós de la Llei de Contractes de les Administracions Públiques (TRLCAP), de manera que, quant a recursos i mitjans disponibles es referix, es garantisca el funcionament correcte de la línia d'ajudes, i s'hauran de realitzar entre altres, les actuacions següents:   
a) Posar en marxa una oficina de campanya dotada de l'adequada centraleta d'atenció telefònica i els mitjans humans i informàtics necessaris per a poder realitzar el control i gestió de les ajudes.   
b) Verificar el compliment i l'efectivitat de les condicions establides per a atorgar les subvencions comprovant per a això els justificants presentats.  
Les ajudes objecte d'esta campanya es canalitzaran a través dels instal·ladors i empreses instal·ladores adherides a esta, segons el procediment següent:  
1. Els instal·ladors que desitgen participar en el Pla Renove de Calderes Domèstiques hauran d'adherir-se a la campanya i complir els compromisos establits en l'article 11 d'esta resolució per mitjà de l'entrega en l'oficina de campanya de la fitxa d'adhesió, disponible en la pàgina web d'AVEN i en l'oficina de campanya, i la documentació corresponent. L'adhesió podrà dur-se a terme des de l'entrada en vigor d'esta resolució fins al final de la campanya.  
2. Una vegada el beneficiari decidisca dur a terme la substitució de la caldera, es posarà en contacte amb un instal·lador adherit a la campanya. Si no disposa d'un instal·lador, l'oficina de campanya podrà informar-lo sobre quins són els instal·ladors adherits a la campanya esmentada.  
3. A continuació es durà a terme la substitució de la caldera per part d'un instal·lador adherit a la campanya del Pla Renove de Calderes Domèstiques. Una vegada realitzada esta substitució, l'instal·lador descomptarà al beneficiari del preu final de la caldera l'import establit com a ajuda en l'article 5, segons el tipus de caldera. Este descompte haurà d'aparéixer en la factura com s'indica en l'article 8.  
4. L'instal·lador sol·licitarà a l'oficina de campanya un número de bo, que serà únic per a cada instal·lació, i en facilitarà les dades relatives al titular de la instal·lació i a l'empresa instal·ladora o instal·lador. A continuació omplirà en tres exemplars el bo d'ajuda, disponible en la pàgina web de l'AVEN i en l'oficina de campanya. Una vegada l'haja omplit correctament, el bo haurà de ser firmat pel comprador i l'instal·lador. El beneficiari se'n quedarà una còpia com a justificant de l'ajuda rebuda.  
5. La nova instal·lació haurà de complir la normativa vigent que s'aplique en el moment de dur a terme la instal·lació.  
6. Una vegada finalitzada completament l'actuació objecte d'ajuda, (inclòs el pagament total de la caldera) l'empresa instal·ladora haurà d'aportar a l'oficina de campanya la documentació que s'indica en l'article 8 per a poder rebre l'import del descompte realitzat.  
7. El pagament del descompte es realitzarà a l'instal·lador/empresa instal·ladora segons indica l'article 9.  
En el que no preveu esta resolució, el procediment administratiu per a la tramitació dels expedients de subvenció s'atindrà al que establixen la Llei 38/2003, de 17 de novembre, General de Subvencions (BOE 18.11.2003) i l'Orde d'11 de març de 2002, sobre concessió d'ajudes de l'Agència Valenciana de l'Energia, publicada en el Diari Oficial de la Comunitat Valenciana núm. 4.215, de 22 de març de 2002.  
Huité. Documentació que cal aportar  
L'empresa instal·ladora aportarà a l'oficina de campanya la documentació següent per a poder rebre el descompte realitzat:   
1. Fotocòpia del DNI o targeta d'identificació fiscal del comprador.  
2. Còpia del bo d'ajuda, disponible en la pàgina web de l'AVEN o en l'oficina de campanya, firmat pel comprador (en el cas d'empreses n'haurà de tindre el segell i la firma del representant legal) i per l'instal·lador o l'empresa instal·ladora.  
3. Certificat d'instal·lació de gas subscrit per l'instal·lador o empresa instal·ladora.  
4. Document relatiu a la caldera substituïda que acredite que es tracta efectivament d'una renovació, per exemple: factura de la compra de la caldera, garantia SAT, revisió, factures de reparacions, certificats d'instal·lació, factures de combustible on s'observe el consum de calefacció, etc.  
5. Duplicat o còpia de la factura de venda i instal·lació de la caldera, que haurà de reflectir com a mínim:   
- Data de venda.  
- Dades de l'empresa instal·ladora (persona jurídica, CIF i segell original).  
- Dades del beneficiari (nom, cognoms, DNI, domicili i telèfon de contacte).  
- Dades de la caldera venuda i instal·lada (tipus, marca i model).  
- Adreça d'instal·lació de la caldera.  
- Desglossament del cost de la caldera, muntatge, IVA, i finalment, descompte realitzat depenent del tipus de caldera segons l'article 5, especificant Descompte Pla Renove de Calderes Domèstiques 2007.   
6. Justificants de pagament. Si el pagament es realitza per mitjà d'un xec nominatiu haurà d'adjuntar-se còpia del xec esmentat juntament amb la còpia de l'extracte bancari del beneficiari que acredite que el destinatari del pagament coincidix amb l'emissor de la factura. Si el pagament es realitza mitjançant una orde de transferència, haurà d'adjuntar-se una còpia de l'orde esmentada on aparega el concepte d'esta.  
Nové. Pagament de les ajudes  
L'entrega i disposició dels fons de les ajudes regulades en esta convocatòria la realitzarà l'Agència Valenciana de l'Energia a través de transferències bancàries als instal·ladors amb la comprovació prèvia dels justificants dels expedients objecte de les ajudes.  
Deu. Obligacions dels beneficiaris que adquirisquen calderes  
Els beneficiaris que adquirisquen alguna caldera objecte de la present resolució estan obligats a:  
a) Estar al corrent de les seues obligacions tributàries i si és el cas de la Seguretat Social, per a la qual cosa hauran de firmar una declaració responsable inclosa en el bo d'ajuda.  
b) Posar a disposició de l'instal·lador, per a la seua retirada, la caldera antiga.  
c) Seguir la metodologia i el procediment que indica esta resolució.  
d) Sotmetre's a les actuacions de comprovació que duga a terme l'Agència Valenciana de l'Energia, i a les actuacions de control financer que corresponen a la Intervenció General de la Generalitat i a la Sindicatura de Comptes, en relació amb les subvencions i ajudes concedides.  
Onze. Empreses instal·ladores: adhesions i obligacions  
1. Adhesions:  
a) Les empreses instal·ladores o instal·ladors interessats a participar i col·laborar en la campanya d'ajudes hauran de fer entrega en l'oficina de campanya de la corresponent fitxa d'adhesió degudament omplida, i adjuntar els documents que s'hi indiquen, segons model normalitzat disponible en la pàgina web de l'AVEN i en l'oficina de campanya.  
b) Les empreses instal·ladores/instal·ladors que hi hagen formalitzat l'adhesió hauran d'informar els beneficiaris de quin és el procediment per a l'adquisició de calderes a través del Pla Renove de Calderes Domèstiques.  
c) L'entrega del material necessari per al desenvolupament de la campanya d'ajudes (bons, fullets, cartells, procediments, etc.) es realitzarà directament a través de l'oficina de campanya.  
d) La llista de les empreses instal·ladores adherides es publicarà en la pàgina web de l'Agència Valenciana de l'Energia (www.aven.es) i es trobarà disponible en l'oficina de campanya.  
2. Obligacions. Són obligacions dels instal·ladors i les empreses instal·ladores adherides:  
a) Inutilitzar i retirar les calderes substituïdes fins a un gestor per al tractament posterior. En este sentit, l'instal·lador/empresa instal·ladora adherida haurà de certificar l'entrega de cada una de les calderes que tramite per al seu reciclat, per mitjà de la firma del bo d'ajuda.  
b) Realitzar el descompte de l'ajuda sempre en el moment del pagament de la instal·lació i de la caldera i entregar als beneficiaris de les ajudes, el corresponent cos del bo d'ajuda com a justificant de l'ajuda rebuda, així com la factura original de l'aparell adquirit on conste el descompte realitzat en concepte de l'ajuda.  
c) Seguir la metodologia i procediments que es definixen per al desenvolupament de la campanya, i acceptar les resolucions que en cas de dubte o litigi decidisca la Comissió de Control i Seguiment de la Campanya.  
d) Col·laborar activament en la difusió i suport dels objectius de la campanya relatius a:  
- Donar a conéixer i difondre l'existència de les calderes d'alta eficiència.  
- La sensibilització cap a l'estalvi i l'eficiència energètica.  
e) Participar en les sessions de formació/comunicació que s'organitzen per part de l'AVEN o en nom seu, en les quals s'explicarà el contingut de la campanya i la finalitat d'esta.  
f) Tramitar, omplir i remetre a l'oficina de campanya els corresponents expedients d'ajudes segons les condicions que s'establixen en l'article 8 d'esta resolució.  
g) Sotmetre's a les actuacions de control que duga a terme l'Agència Valenciana de l'Energia i a les actuacions de control financer que realitzen la Intervenció General de la Generalitat i la Sindicatura de Comptes.   
Dotze. Comissió de control i seguiment  
Es crea una comissió per a dur a terme el control i seguiment de les ajudes previstes en esta resolució, que estarà integrada per les persones següents:  
El cap d'Àrea d'Energia de l'Agència Valenciana de l'Energia.  
El cap d'Àrea d'Administració de l'Agència Valenciana de l'Energia.  
Un representant de l'oficina de campanya que durà a terme el control i la gestió de les ajudes.   
Tretze. Infraccions i sancions  
L'incompliment, per part dels beneficiaris, instal·ladors, oficina de campanya o de l'Agència Valenciana de l'Energia, dels requisits que establix esta resolució i la normativa reguladora se sotmetrà al règim d'infraccions i sancions fixat en el títol IV de la Llei 38/2003, de 17 de novembre, General de Subvencions (BOE 18.11.2003).   
Disposició Final única   
Es faculta el director de l'Agència Valenciana de l'Energia per a dictar les resolucions necessàries per al desenvolupament, l'eficàcia i l'execució de la present resolució.  
La present resolució entrarà en vigor el dia que es publique en el Diari Oficial de la Comunitat Valenciana.  
València, 30 d'octubre de 2007.- El president de l'Agència Valenciana de l'Energia: Mario Flores Lanuza.